KIRJALLINEN KYSYMYS E-3838/02 esittäjä(t): Camilo Nogueira Román (Verts/ALE) komissiolle. OLAFin tutkimus Espanjassa järjestetyistä ammattikoulutuskursseista.



Virallinen lehti nro 155 E , 03/07/2003 s. 0197 - 0198



KIRJALLINEN KYSYMYS E-3838/02 esittäjä(t): Camilo Nogueira Román (Verts/ALE) komissiolle (9. tammikuuta 2003) Aihe: OLAFin tutkimus Espanjassa järjestetyistä ammattikoulutuskursseista Voisiko komissio antaa tietoja Euroopan petostentorjuntaviraston (OLAF) 22. lokakuuta 2002 aloittamasta Espanjan valtioon kohdistuvasta tutkimuksesta, joka koskee Euroopan sosiaalirahaston (ESR) budjetista rahoitettua ammattikoulutusta Espanjassa ja siitä esitettyjä valituksia? Voisiko komissio antaa yksityiskohtaista tietoa hankkeista, joihin Euroopan sosiaalirahasto on myöntänyt varoja Galician itsehallintoalueelle? Aiemmissa kysymyksissä pyydettiin tekemään tutkimusta Galician paikallishallituksen väärinkäytöksistä Euroopan sosiaalirahaston vaatiman suunnittelun ja kumppanuussopimusten yhteydessä. Onko Euroopan komissio aloittanut tutkimukset tai tehnyt Galician paikallishallitukselle asiasta vetoomuksen? Anna Diamantopouloun komission puolesta antama vastaus (25. helmikuuta 2003) Euroopan petostentorjuntavirasto (OLAF) käynnisti 22. lokakuuta 2002 ulkoisen tarkastuksen, jossa tutkitaan, onko Espanjassa mahdollisesti esiintynyt sääntöjenvastaisuuksia yhteisön talousarviosta (rakennerahastoista) rahoitetuissa ammatillisen koulutuksen alan toimissa. Kyse on operatiivisesta avusta, sillä Espanjan viranomaiset olivat jo käynnistäneet tapausta koskevia toimenpiteitä. Tiedot, joita on ulkoisten tarkastusten aikana saatu Espanjan toimivaltaisilta oikeusviranomaisilta, kuuluvat kuitenkin salassapitosäännösten alaisuuteen. Mitä tulee Galician itsehallintoalueen hyväksymiin hankkeisiin, komissio haluaa ilmoittaa arvoisalle parlamentin jäsenelle, että rakennerahastojen ohjelmakaudella 20002006 on otettu käyttöön uusi hajautettu hallintojärjestelmä. Uudessa järjestelmässä on siirretty huomattava osa hallinto-, arviointi- ja valvontavastuusta jäsenvaltioille toissijaisuusperiaatteen mukaisesti, mutta komissiolla on kuitenkin edelleen vastuu talousarvion toteuttamisesta. Komissio ei rahoita suoraan Euroopan sosiaalirahaston (ESR) hankkeita. Jäsenvaltioiden tehtävänä on määrittää kansalliset painopisteet hankkeiden rahoitusta ja valintaa varten. Tuolloin niiden on otettava huomioon varojen myöntämistä koskevat objektiiviset kriteerit, jotka komissio ja jäsenvaltiot ovat vahvistaneet koko unionille Euroopan työllisyysstrategian mukaisten ensisijaisten toimien täytäntöönpanoa varten. Galician tukitoimet on määritetty näistä lähtökohdista käsin, ja Espanjan viranomaiset vastaavat tukitoimien täytäntöönpanosta ja seurannasta. Komissio huolehtii yhteistyössä kyseisten viranomaisten kanssa seurannasta painopisteiden ja toimenpiteiden osalta niiden mekanismien avulla, joista säädetään rakennerahastoja koskevista yleisistä säännöksistä 21. kesäkuuta 1999 annetussa neuvoston asetuksessa (EY) N:o 1260/1999(1). Väliarviointi on meneillään. Siinä käydään läpi tukitoimista saadut ensimmäiset tulokset ja arvioidaan tulosten asianmukaisuutta ja tavoitteiden saavuttamista. Väliarvioinnissa tarkastellaan myös määrärahojen käyttöä sekä seurannan ja täytäntöönpanon edistymistä. Tulokset ovat käytettävissä vuoden 2003 lopussa, ja ne on otettava huomioon, kun pohditaan, mikä on rahastojen tulevaisuus vuoden 2006 jälkeen. OLAF käynnisti Galician itsehallintoalueen osalta 29. maaliskuuta 2001 (koordinointitapauksena) ulkoisen tarkastuksen, jonka kohteena on Confederación de Empresarios de Galicia (CEG). Tätä tarkastusta seurataan tiiviissä yhteistyössä Espanjan oikeusviranomaisten kanssa. Toistaiseksi on mahdotonta antaa muita tietoja, sillä petostentorjuntaviraston tarkastusten aikana saadut tiedot kuuluvat yhteisön ja kansallisten salassapitosäännösten alaisuuteen. (1) EYVL L 161, 26.6.1999.